Stătea cu ochii în telefon și a dat cu capul de cabina unei autoutilitare
La data de 30 martie în jurul orei 04:50, Poliţia Vatra Dornei a fost sesizată telefonic de către secţia C.P.U. a Spitalului Vatra Dornei, cu privire la faptul că la unitatea medicală s-a prezentat o femeie de 30 ani, care a declarat că a fost victima unui accident rutier produs la data de 29.03.2024, pe strada Argestru din municipiul Vatra Dornei. În urma verificărilor s-a constatat că la data de 29.03.2024, în jurul orei 20:05, un bărbat de 32 ani, a condus autoutilitara pe strada Argestru din municipiul Vatra Dornei, către DN 17, din sensul opus deplasându-se pe marginea părții carosabile o persoană în calitate de pieton, femeia de 30 ani. Aceasta se uita la telefon și nu era atentă la modul de deplasare, iar în momentul în care s-a apropiat de autoutilitară și-a schimbat brusc direcția de mers.
Întrucât conducătorul autoutilitarei se deplasa cu viteză redusă, având în vedere configurația drumului, a observat la timp schimbarea direcției de mers a pietonului și a oprit imediat vehiculul, însă pietonul în cauză și-a continuat deplasarea și s-a lovit de cabina autoutilitarei, după care a căzut pe partea carosabilă. Femeia i-a comunicat conducătorului auto că nu a suferit leziuni corporale și dorește să se deplaseze la domiciliu. Conducătorul auto și-a continuat deplasarea la domiciliul său. Atât conducătorul auto cât și pietonul au fost testați cu aparatul etilometru, rezultatele fiind negative. Șoferului i-au fost recoltate și probe biologice de sânge în vederea stabilirii alcoolemiei. În cauză s-a întocmit dosarul de cercetare penală, potrivit art. 196 alin. 2, 3 din Cod Penal iar cercetările sunt efectuate de către lucrătorii Compartimentului Rutier Vatra Dornei.